
REFERAT

privind delegarea gestiunii activităţii de deszăpezire-curăţare şi transportul zăpezii de pe căile publice şi menţinerea în funcţiune a acestora pe timp de polei sau îngheţ pentru cele 6 sectoare stabilite în municipiului Timişoara  pentru perioada 

 1 noiembrie 2010 - 1 martie 2016
Autorităţile administraţiei publice locale au sarcina şi responsabilitatea de a asigura pe teritoriul unităţii administrativ teritoriale servicii de salubrizare eficiente şi de calitate.
Serviciul de salubrizare se organizează pentru satisfacerea nevoilor populaţiei, ale instituţiilor publice şi ale agenţilor economici de pe teritoriul respectivelor unităţi administrativ – teritoriale.
Conform prevederilor Legii nr.101/2006 a serviciului de salubrizare a localităţilor, actualizată, serviciul de salubrizare cuprinde printre alte activităţi şi aceea de curăţare şi transport a zăpezii de pe căile publice şi menţinerea în funcţiune a acestora pe timp de polei sau de îngheţ.
Prestarea activităţilor de curăţare şi transport al zăpezii de pe căile publice şi menţinerea în funcţiune a acestora pe timp de polei sau îngheţ se executa astfel încât să se realizeze continuitatea activităţii pe toată durata sezonului rece, indiferent de condiţiile meteo, cu respectarea prevederilor contractuale.
Potrivit art.23 alin.2 din Legea nr.51/2006 a serviciilor  comunitare de utilităţi publice, actualizată, gestiunea serviciilor de utilităţi publice se organizează şi se realizează în următoarele modalităţi: gestiune directă şi gestiune delegată.

Conform art.13 alin.2 din legea nr.101/2006 a serviciului de salubrizare a localităţilor, actualizată, gestiunea directă sau gestiunea delegată, după caz, se poate acorda pentru una ori mai multe activităţi a serviciului public de salubrizare.
Prin apariţia OUG nr.13/20.02.2008 prin care se modifică şi completează Legea nr.51/2006 a serviciilor comunitare de utilităţi publice, s-a modificat art.30 din lege, fiind abrogat alin.5 în care se prevedea că, contractul de delegare a gestiunii putea fi contract de concesiune sau contract de parteneriat public privat.

Conform prevederilor art.30 din Legea nr.51/2006, actualizată, „contractele de delegare a gestiunii se aprobă prin hotărâri  de atribuire adoptate de autorităţile deliberative ale unităţilor administrativ-teritoriale .”       

Delegarea gestiunii  serviciilor de utilităţi publice se poate face pentru toate sau numai pentru o parte dintre activităţile componente ale serviciilor, pe baza unor analize tehnico-economice şi de eficienţă a costurilor de operare, concretizate într-un studiu de oportunitate.  

Potrivit prevederilor Ordinului Preşedintelui A.N.R.S.C. nr.111/2007 privind aprobarea Caietului de sarcini-cadru al serviciului de salubrizare a localităţilor, pentru fiecare activitate a serviciului se va întocmi câte un caiet de sarcini, chiar dacă activităţile se prestează de acelaşi operator. Caietele de sarcini vor fi supuse spre aprobare consiliului local. 

Pentru desfăşurarea în condiţii de eficienţă a activităţii de deszăpezire pe toate arterele de circulaţie cuprinse în programul operativ de deszăpezire, se recomandă în Studiul de Oportunitate  împărţirea teritoriului municipiului Timişoara pe 6 sectoare de activitate.
Având în vedere prevederile legale în vigoare, propunem aprobarea Studiului de Oportunitate  pentru delegarea gestiunii activităţii de deszăpezire-curăţare şi transportul zăpezii de pe căile publice şi menţinerea în funcţiune a acestora pe timp de polei sau îngheţ  în municipiului Timişoara şi a Caietelor de sarcini pentru delegarea activităţii de deszăpezire-curăţare şi transportul zăpezii de pe căile publice şi menţinerea în funcţiune a acestora pe timp de polei sau îngheţ pentru cele 6 sectoare din municipiului Timişoara.

